PATVIRTINTA

Kaišiadorių rajono savivaldybės

administracijos direktoriaus

2024 m. d. įsakymu

Nr.

**SOCIALINIŲ DIRBTUVIŲ, APSAUGOTO BŪSTO PASLAUGOS PARTNERIŲ ATRANKOS KONKURSO ORGANIZAVIMO KAIŠIADORIŲ RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Socialinių dirbtuvių, apsaugoto būsto paslaugos partnerių atrankos konkurso organizavimo Kaišiadorių rajono savivaldybėje tvarkos aprašas (toliau – Aprašas) reglamentuoja socialinių dirbtuvių, apsaugoto būsto paslaugos (toliau – Paslauga) partnerių atrankos konkurso komisijos (toliau – komisija) sudarymą, atrankos organizavimą, reikalavimus pareiškėjams, norintiems tapti partneriais, ir kitus klausimus, susijusius su partnerių atranka.

2. Šis Aprašas parengtas vadovaujantis Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairėmis, patvirtintomis Lietuvos Respublikos socialinės apsaugos ir darbo ministro 2023 m. birželio 30 d. įsakymu Nr. A1-439 „Dėl Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairių patvirtinimo“ (toliau – Gairės), Perėjimo nuo institucinės globos prie šeimoje ir bendruomenėje teikiamų paslaugų Kauno regiono žemėlapiu, patvirtintu Kauno regiono plėtros tarybos 2023 m. gruodžio 22 d. sprendimu Nr. 6KS-68 „Dėl Perėjimo nuo institucinės globos prie šeimoje ir bendruomenėje teikiamų paslaugų Kauno regiono žemėlapio patvirtinimo“ (toliau – Žemėlapis).

3. Paslaugos partnerių atrankos konkurso tikslas – atrinkti projekto „Socialinės priežiūros socialinių paslaugų plėtra Kaišiadorių rajone“ (toliau –projektas), partnerį (-ius) po vieną kiekvienai (socialinių dirbtuvių, apsaugoto būsto) paslaugai arba abiem paslaugoms (socialinių dirbtuvių ir apsaugoto būsto) vieną, kurie projekto įgyvendinimo laikotarpiu teiks asmenims su proto ir (ar) psichine negalia socialinių dirbtuvių ir apsaugoto būsto paslaugas Kaišiadorių rajono savivaldybėje, Žiežmarių seniūnijoje socialinių dirbtuvių paslaugą ir dviejų apsaugotų būstų paslaugas Kaišiadorių rajone pagal turimą apsaugoto būsto vietą (toliau – Savivaldybė).

4. Paslaugos partnerių atrankos konkursą (toliau – atrankos konkursas) viešai skelbia Savivaldybės administracija.

5. Vykdant atrankos konkursą, pirmenybė bus teikiama partneriams, kurie:

5.1. turi sėkmingai įgyvendintų sutarčių su Savivaldybės administracija;

5.2. turi bent dvejų metų patirties teikiant dienos užimtumo socialines paslaugas asmenims su proto ir (ar) psichine negalia;

5.3. yra nevyriausybinė organizacija (toliau – NVO).

6. Reikalavimai partneriams:

6.1. turi socialinio darbo srities personalą;

6.2. veiklas vykdys Savivaldybėje pagal Savivaldybės administracijos numatytas šio Aprašo 3 punkte paslaugų teikimo vietas;

6.3. nuostatuose, įstatuose yra numatyta socialinio darbo, socialinių paslaugų teikimo veikla;

6.4. turi patirties ne mažiau kaip vienus metus teikiant užimtumo socialines paslaugas asmenims su proto ir (ar) psichine negalia;

6.5. atrankoje gali dalyvauti socialinių paslaugų įstaigos, nurodytos Lietuvos Respublikos socialinių paslaugų įstatymo 2 straipsnio 10 dalyje.

7. Planuojant vykdyti  projektą „Paslaugų, reikalingų institucinės globos pertvarkai įgyvendinti, infrastruktūros modernizavimas ir plėtra“, turi būti laikomasi Žemėlapyje nurodytų reikalavimų paslaugų plėtrai ir infrastruktūros apimčių ir veiklos turės būti vykdomos teisės aktų nustatyta tvarka ir terminais.

8. Socialinių dirbtuvių veiklai partneris gali siūlyti savo veiklas. Siūloma socialinių dirbtuvių veikla – daiktų pakavimo, siuvimo, maisto gaminimo, kapinių priežiūros. Parneris gali siūlyti kitą veiklą, kurią komisija įvertins ir priims sprendimus dėl galimybės vykdyti tokią veiklą. Socialinėse dirbtuvėse gali būti vykdomos kelios veiklos.

9. Pareiškėjas, norintis tapti partneriu, paraišką (1 priedas) kartu su pareiškėjo atitikties deklaracija (2 priedas) gali teikti vienai iš atrenkamų paslaugų arba abiem (socialinių dirbtuvių veiklai ir apsaugoto būsto veiklai) – tai pažymi paraiškoje .

10. Pareiškėjas, siekdamas tapti socialinių dirbtuvių partneriu turi pateikti preliminarią socialinių dirbtuvių veiklos koncepciją (laisvos formos), kurioje aprašoma:

10.1. socialinių dirbtuvių veiklos kryptis (teikiamos paslaugos ir (ar) gaminamos prekės);

10.2. socialinėse dirbtuvėse teikiamų paslaugų ir (ar) pagamintų prekių realizacijos rinkoje kryptys;

10.3. socialinių dirbtuvių komandos (socialinio darbuotojo, individualios priežiūros specialisto, prekių gamybos ar paslaugų teikimo meistro, rinkodaros specialisto) funkcijos ir atsakomybės;

10.4. turimos (ar planuojamos įsigyti / nuomoti) patalpos ir jų pritaikymas socialinių dirbtuvių paslaugos teikimui;

10.5. 3 svarbiausi pareiškėjo pasiekimai įgyvendinant asmenų įtrauktį į savarankišką ir bendruomenės gyvenimą;

10.6. rizikos, su kuriomis pareiškėjas gali susidurti įgyvendindamas socialinių dirbtuvių veiklą, ir jų valdymo planas;

10.7. socialinių dirbtuvių paslaugos teikimo viešinimo planas;

10.8. užimtumo ir socialinių įgūdžių ugdymo procesų aprašymas. Kokias funkcijas atliks asmenys, kaip dirbs komandoje, kaip bus ugdomi įgūdžiai, kaip bus atliekamas socialinių dirbtuvių paslaugos gavėjų individualių planų sudarymas ir įgyvendinimas, o taip pat aprašyti darbo principai ir metodai taikomi teikiant paslaugą asmeniui.

**II SKYRIUS**

**KOMISIJOS SUDARYMAS IR DARBO ORGANIZAVIMAS**

11. Paslaugos partneris atrenkamas iki 2024 m. vasario 2 d. Savivaldybės administracijos direktoriaus įsakymu sudarytos komisijos.

12. Savivaldybės administracijos Socialinės paramos skyriaus vedėjo pavaduotojas iki 2024 m. sausio 22 d. Savivaldybės interneto svetainėje [www.kaisiadorys.lt](http://www.kaisiadorys.lt) pateikia informaciją apie vykdomą Paslaugos partnerio atranką, nurodydamas, kad paraiškos teikiamos el. paštu neringa.kupciuniene@kaisiadorys.lt iki 2024 m. sausio 30 d. ir kokie dokumentai turi būti pateikti kartu su paraiška.

13. Paraiškos turi būti pateiktos iki nurodytos galutinės paraiškų pateikimo dienos pabaigos. Savivaldybės administracijos Socialinės paramos skyriaus vedėjo pavaduotojas, gavęs paraišką ir dokumentus, juos perduoda komisijai vertinti.

14. Komisija iki 2024 m. vasario 2 d. patikrina gautus dokumentus, įvertina, ar jie atitinka šiame Apraše nustatytus reikalavimus. Komisijos sprendimas dėl atrinkto Paslaugos partnerio priimamas posėdyje dalyvaujančių komisijos narių balsų dauguma. Komisijos sprendimai įforminami protokolu. Jeigu nepateikti visi nurodyti dokumentai, komisija informuoja pareiškėją el. paštu ir pareiškėjas ne vėliau kaip kitą darbo dieną nuo informacijos gavimo pateikia trūkstamus ar patikslintus dokumentus Aprašo 12 punkte nurodytu el. paštu. Pareiškėjui nepateikus prašomų dokumentų, komisija paraiškos toliau nevertina ir atrankos procedūra nutraukiama – apie tai Pareiškėjas informuojamas elektroniniu paštu ne vėliau kaip per 1 d. d. nuo komisijos protokolo surašymo el. paštu, kuriuo buvo pateikta paraiška.

15. Apie priimtą komisijos sprendimą atrinktas Paslaugos partneris informuojamas per 1 d. d. nuo komisijos protokolo surašymo elektroniniu paštu, kuriuo buvo pateikta paraiška.

**III SKYRIUS**

**BAIGIAMOSIOS NUOSTATOS**

 16. Paraiškose nurodytų asmenų duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

 17. Šis Aprašas gali būti keičiamas, papildomas, pripažįstamas netekusiu galios Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_